Хамнет (фильм)

Хамнет — режиссер Хлоя Чжаоның 2025 жылы жарық көрген тарихи драмалық фильмі. Сценарийі Мэгги О’Фарреллдің 2020 жылы жарық көрген аттас романына негізделген. Фильмде басты рөлдерді Пол Мескал (Уильям Шекспир) және Джесси Бакли (Агнес Шекспир) сомдайды. Картинада әлемдегі ең танымал драматургтердің бірі Уильям Шекспирдің отбасылық өмірі, оның жұбайы Агнеспен қарым-қатынасы және 11 жасында ерте қайтыс болған жалғыз ұлы Хамнеттің өлімі баяндалады. Бұл оқиға кейіннен автордың әйгілі «Гамлет» трагедиясының жазылуына негіз болған. Фильмнің түсірілім жұмыстары 2024 жылы Ұлыбританияда өтіп, режиссерлік қолтаңбасы мен актерлік шеберлігі үшін сыншылардың назарын аударды. Сюжеті Фильмнің жазбаша алғысөзінде Стратфордта "Хамнет" пен "Гамлет" есімдері бір есім деп саналғаны айтылады. Фильм оқиғасы 1580-жылдары, Элизабет дәуіріндегі Англияның Стратфорд-апон-Эйвон қаласында өрбиді. Сюжеттің орталығында жас драматург Уильям Шекспир мен оның жұбайы Агнес (Энн) Хатауэйдің махаббат хикаясы және отбасылық өмірі баяндалады. Агнес — табиғатпен үндес, шөптермен емдеу қасиеті бар, жұмбақ әрі еркін мінезді әйел. Ол Уильяммен танысып, екеуі шаңырақ көтереді. Көп ұзамай Уильям Лондонға барып, театр әлемінде мансап қууды армандайды, ал Агнес балаларымен Стратфордта қалады. Фильмнің шарықтау шегі — 1596 жылы Шекспирлердің 11 жасар жалғыз ұлы Хамнеттің бубон індетінен (оба) кенеттен қайтыс болуы. Бұл қайғылы оқиға отбасының іргесін шайқалтып, ерлі-зайыптылардың қарым-қатынасына ауыр салмақ түсіреді. Агнес ұлынан айырылу қасіретін бастан кешсе, Уильям бұл ішкі күйзелісін шығармашылық арқылы сыртқа шығаруға тырысады. Фильмнің соңында Хамнеттің өлімі әлемдік әдебиеттің жауһары — «Гамлет» трагедиясының жазылуына қалай түрткі болғаны көрсетіледі. Шекспир пьеса арқылы өз ұлының есімін мәңгілікке қалдырып, өлім мен өмірдің, жоғалту мен сағыныштың терең философиясын бейнелейді. Рөлдерде * Джесси Бакли — Агнес Шекспир ** Фейт Дилейни — жас Агнес * Пол Мескал — Уильям Шекспир * Джо Элвин — Бартоломью Хатауэй, Агнестиң ағасы ** Смайли Бредвелл — жас Бартоломью * Эмили Уотсон — Мэри Шекспир, Уильямның анасы * Дэвид Уилмот — Джон Шекспир, Уильямның әкесі * Джейкоби Джуп — Хамнет Шекспир * Фрея Ханна-Миллс — Элайза * Сэм Вулф — Бернардо * Джек Шеллу — Марцелл * Оливия Лайнс — Джудит Марапаттар мен номинациялар * Торонто халықаралық кинофестивалі — Үздік фильм үшін көрермендер көзайымы бас жүлдесі * Вальядолид халықаралық кинофестивалі — Көрермендер көзайымы жүлдесі * Лондон кинофестивалі (BFI) — Үздік фильм үшін көрермендер көзайымы жүлдесі * Готэм сыйлығы — 2 номинация: «Үздік фильм», «Үздік басты рөл» (Джесси Бакли) * Америка режиссерлер гильдиясының сыйлығы — «Үздік режиссерлік жұмыс» номинациясы (Хлоя Чжао) * «Critics' Choice» — «Үздік актриса» сыйлығы (Джесси Бакли); 10 номинация: «Үздік фильм», «Үздік режиссер» (Хлоя Чжао), «Үздік көмекші актер» (Пол Мескал), «Үздік жас актер» (Джейкоби Джуп), «Үздік кастинг және актерлік ансамбль» (Нина Голд), «Үздік бейімделген сценарий» (Хлоя Чжао, Мэгги О’Фаррелл), «Үздік операторлық жұмыс» (Лукаш Зал), «Үздік костюм дизайны» (Малгося Туржанска), «Үздік қоюшы суретші жұмысы» (Фиона Кромби, Элис Фелтон), «Үздік музыка» (Макс Рихтер) * «Алтын глобус» — 2 марапат: «Үздік драмалық фильм», «Үздік актриса (драма)» (Джесси Бакли); 4 номинация: «Үздік режиссер» (Хлоя Чжао), «Үздік көмекші актер» (Пол Мескал), «Үздік сценарий» (Хлоя Чжао, Мэгги О’Фаррелл), «Үздік музыка» (Макс Рихтер) Дереккөздер Сыртқы сілтемелер *